48 każ ġdid ta' Covid-19 f'Malta, 7 oħra mfejqa
Imtella' Awwissu 18, 2020 - Aġġornata 18 Ta' Awwissu, 2020 12:43pm L-awtoritajiet tas-saħħa ħabbru li fl-aħħar 24 siegħa rriżultaw 48 każ ġdid ta' Covid-19 f'Malta. Fl-istess waqt, kienu ddikjarati 7 oħra mfejqa. Dawn irriżultaw minn 2,124 swab test fl-aħħar 24 siegħa. B'kollox issa saru 161,057 test kemm ilu li feġġ il-virus. Każijiet attivi hemm 648 mit-total globali ta' 1,423 ta' każijiet ta' coronavirus reġistrati f'Malta. L-awtoritajiet tas-saħħa qalu li l-każijiet tal-lum għadhom qed jiġu investigati. Sadanittant, b'rabta mal-każi mħabbra lbieraħ, apparti d-dettalji li diġà ngħataw, fl-aħħar sigħat ħareġ li 5 każi kienu membri tal-famija relatati ma' każi diġà magħrufa, 4 kienu kuntatti diretti ma' każi magħrufa, 3 kienu kollegi ta' persuni pożittivi, 2 kienu mill-grupp ta' Monte Carmeli, 2 mill-grupp tal-iskejjel tal-Ingliż, u 9 minn djar tal-anzjani.